शीर्ष ईरानी नेतृत्व के साथ अपनी बैठकों के एजंडे के सवाल पर मोदी ने कहा, ‘ईरान हमारे विस्तारित पड़ोस का हिस्सा है। क्षेत्र का महत्त्वपूर्ण देश और भारत के सबसे मूल्यवान भागीदारों में से एक है। हम साझी विरासत और सभ्यता संबंधों के जरिए एक दूसरे से जुड़े हैं।’ प्रधानमंत्री मोदी ने कहा कि क्षेत्र की शांति, स्थिरता और संपन्नता में भारत के साझा हित हैं। उन्होंने कहा कि अंतरराष्ट्रीय आतंकवाद और चरमपंथी विचारधाराओं के खतरे से लड़ना दोनों देशों के लिए समान चुनौती है। मोदी ने कहा, ‘क्षेत्रीय संपर्क बढ़ाने के लिए मजबूत कदम उठाना हमारे दोनों देशों के बीच बढते सहयोग का सबसे महत्त्वपूर्ण और आशाजनक आयाम है।’ उन्होंने कहा कि इसके अलावा उचित ऊर्जा भागीदारी बनाना, बुनियादी ढांचा क्षेत्र, बंदरगाह, रेलवे और पेट्रोकेमिकल क्षेत्र में सहयोग बढ़ाना और मौजूदा समय में आम लोगों के बीच संबंधों के जरिए सभ्यताकालीन संबंधों का विकास भी प्राथमिकता पर है।